Որպես փոխգործակցության զարգացման առավել նպատակահարմար ուղղություններ` ՀՀ գյուղատնտեսության նախարարը շեշտադրել է պտուղ-բանջարեղենի և կաթի վերամշակումը, ոռոգման և կարկտապաշտպան նորագույն տեխնոլոգիաների ներդրումը, ինտենսիվ այգիների հիմնումը: Իգնատի Առաքելյանը հավելել է, որ Հայաստանում իրականացվում է գյուղտեխնիկայի լիզինգի պետական աջակցության ծրագիր, և ուզբեկական ընկերությունները նույնպես կարող են մասնակցություն ունենալ: Նախարար Առաքելյանը կարևորել է երկու երկրների մասնագետների և գործարարների միջև կապերի աշխուժացման, փորձի փոխանակման և լավագույն փորձի տեղայնացման անհրաժեշտությունը` նշելով, որ հայ գործարարների համար կարող են հետաքրքրական լինել պտուղ-բանջարեղենի չորացման Ուզբեկստանում կիրառվող տեխնոլոգիաները: Նախարար Իգնատի Առաքելյանը Զոիր Միրզաևին հրավիրել է այցելել Հայաստան` տեղի գյուղատնտեսությանը ծանոթանալու և հետագա համագործակցության ծրագրեր քննարկելու նպատակով: